Det endte helt galt, da et firma torsdag eftermiddag skulle tømme et dødsbo i Thy. I et rækkehus på vejen Snittinghøj i Vilsund var arbejdet godt i gang, da manden som var i færd med at tømme dødsboet gjorde et usædvanligt fund. En nødraket. - Da han tager raketten frem, går den af og det får antændt ilden, fortæller vagtchef ved Midt- og Vestjyllands Politi, Ole Vanghøj. Ifølge indsatsleder, Troels Guldbrandsen, opstod branden i den container, som firmaet bruger til at samle inventar fra dødsboet. Men branden nåede at brede sig til et skur, som hænger sammen med rækkehuset, og derfor stod hele huset torsdag eftermiddag i flammer. Nabo var hjemme, da huset gik i brand En kvinde, som bor i huset ved siden af, nåede ud af huset, før brandvæsenet nåede frem omkring klokken 15, fortæller indsatslederen. - Der er minimale brandskader på hendes hus, fordi branden blev stoppet ved den brandkam, som adskiller de to huse, siger Troels Guldbrandsen. Til gengæld brændte dødsboet ned til grunden, fortæller han. Nordjyllands Beredskab er fortsat ved at efterslukke branden og forventer at være i gang i Vilsund nogle timer endnu.

Opsummering:
Firma skulle tømme et dødsbo i Vilsund, men endte med at brænde det ned til grunden.